Teade, millega muudetakse teadet Egiptusest pärit klaasfilamentkiust toodete importi käsitleva subsiidiumivastase menetluse algatamise kohta

(2020/C 48/11)

7. juunil 2019 avaldas komisjon teate Egiptusest pärit klaasfilamentkiust toodete importi käsitleva subsiidiumivastase menetluse algatamise kohta (1) (edaspidi „7. juuni 2019. aasta teade“). 7. juuni 2019. aasta teate punktis 3 jättis komisjon endale sõnaselgelt õiguse uurida muid asjaomaseid subsiidiume, mis võivad uurimise käigus selguda. Uurimise käigus leidis komisjon täiendavaid tõendeid teatega hõlmamata asjaomaste subsiidiumide kohta. Seepärast peab komisjon Euroopa Parlamendi ja nõukogu määruse (EL) 2016/1037 (2) (edaspidi „alusmäärus“) artikli 10 lõike 7 kohaselt põhjendatuks neid subsiidiume kõnealuses uurimises arvesse võtta ja muuta vastavalt 7. juuni 2019. aasta teadet. Täiendav teave on esitatud huvitatud isikutele tutvumiseks ettenähtud toimikusse lisatud märkuses.

1. Lisaks uuritavad subsiidiumid

7. juuni 2019. aasta teate punktis 3 on asjakohane osa sõnastatud järgmiselt:

„Kaebuse esitaja väidab, et lisaks Egiptuse valitsuse otse antavatele subsiidiumidele saavad Egiptusest pärit uurimisaluse toote tootjad ka kasu subsiidiumidest, mida Egiptuse valitsus või Egiptuse üksused annavad Egiptuse ja Hiina Rahvavabariigi vahelise koostöö raames, et edendada investeerimist erimajanduspiirkonnas (Hiina-Egiptuse Suessi majandus- ja kaubanduskoostöötsoon). Kaebus sisaldab tõendeid Hiina ja Egiptuse valitsuste koostöölepingute kohta ning selle kohta, et Hiina riigiomandis või riigi kontrolli all olevad üksused annavad laene Egiptuse riigiomandis olevatele pankadele. Kaebuse esitaja väidab, et nende lepingute ja laenude eesmärke arvestades saab sellistest laenudest kasu Hiina omanduses olev Egiptuse eksportiv tootja.

Kaebuse esitaja väidab veel, et eespool nimetatud meetmed on subsiidiumid, kuna nendega kaasneb Egiptuse valitsuse (sealhulgas avaliku sektori asutuste) rahaline toetus, ja et uurimisaluse toote eksportivad tootjad saavad sellest kasu. Väidetavalt on need meetmed suunatud teatavatele ettevõtetele või tootmisharudele või ettevõtete rühmale ja/või sõltuvad eksporditegevusest, ning on seega konkreetsed ja tasakaalustatavad. Selle põhjal tundub, et väidetavad subsiidiumisummad on Egiptuses märkimisväärsed.“

Uurimise käigus leiti lisatõendeid poliitiliste sooduslaenudega seotud finantsvoogudest, mida ei ole 7. juuni 2019. aasta teatise punktis 3 kajastatud. Eelkõige tegi komisjon uurimise käigus kindlaks, et lisaks eksportivatele tootjatele Egiptuse riigiomandis olevate pankade kaudu antud laenudele, mida oli nimetatud kaebuses, andsid Hiina riigiomandis või riigi kontrolli all olevad üksused laene ainsale Egiptuses asuvale eksportivale tootjale otse ja Hiina Rahvavabariigis asuvate temaga seotud äriühingute vahendusel kaudselt. Kuna tegemist võib olla Egiptuse valitsuse antud soodusrahastamisega, peab komisjon ka seda käimasolevas menetluses uurima.

Uurimine näitas samuti, et Egiptuse valitsuse ja Hiina Rahvavabariigi valitsuse koostöö võis lisaks sooduslaenude kaudu rahaliste vahendite ülekandmisele mõjutada veel muid subsideerimistavasid (näiteks maa eraldamisega tegelikust maksumusest väiksema tasu eest). Komisjon uurib seda käesolevas uurimises lähemalt.

Seetõttu lisatakse 7. juuni 2019. aasta teatele kooskõlas alusmääruse artikli 10 lõikega 7 vahetult pärast eespool tsiteeritud teksti järgmine tekst:

„Komisjon leidis uurimise käigus täiendavaid tõendeid Hiina riigiomandis või riigi kontrolli all olevate üksuste antud selliste sooduslaenude kohta, mis anti ettevõttele Jushi Egypt otse ja/või Hiina Rahvavabariigis asuvate temaga seotud äriühingute vahendusel kaudselt.

Seoses nende laenudega leidis komisjon tõendeid võimalikusust Egiptuse valitsuse antud rahalisest toetusest, millest saab kasu uurimisalust toodet eksportiv tootja. Need meetmed näivad olevat suunatud teatavatele ettevõtetele või tootmisharudele või ettevõtete rühmale ja/või sõltuvad eksporditegevusest ning on seega konkreetsed ja tasakaalustatavad. Nende laenude summad annavad märku märkimisväärsest subsideerimisest.

Uurimise käigus leidis komisjon veel Egiptuse ja Hiina Rahvavabariigi koostöö elemente, mis võivad olla asjakohased, et uurida muid subsideerimistavasid, näiteks maa eraldamist tegelikust maksumusest väiksema tasu eest.“

2. Menetluslikud küsimused

2.1. Subsideerimise kindlakstegemine: eksportivad tootjad

Kooskõlas alusmääruse artikli 10 lõikega 7 palutakse kõigil huvitatud isikutel, keda kõnealuste subsiidiumide uurimise kohaldamisalasse lisamine puudutab, (sealhulgas Hiina Rahvavabariigi valitsusel) teha oma seisukohad kirjalikult teatavaks ning esitada kõnealuste subsiidiumide kohta teavet ja tõendusmaterjali. Uute subsiidiumide uurimise piiratud ulatust silmas pidades peaksid käimasoleva subsiidiumivastase menetluse raames nende subsiidiumide kohta tehtavad märkused komisjonini jõudma 15 päeva jooksul alates käesoleva teate avaldamisest Euroopa Liidu Teatajas.

Kõnealuste uute subsiidiumide kohta uurimise seisukohast vajaliku teabe saamiseks taotleb komisjon lisateavet Egiptuse ja Hiina Rahvavabariigi ametiasutustelt ning ettevõttelt Jushi Egypt ja sellega seotud äriühingutelt Hiina Rahvavabariigis. Vastused nendele taotlustele tuleb esitada 15 päeva jooksul alates käesoleva teate avaldamisest. Nende taotluste koopiad on olemas huvitatud isikutele tutvumiseks ettenähtud toimikus.

Kokkuvõte nende subsiidiumidega seotud peamistest elementidest on esitatud huvitatud isikutele tutvumiseks ettenähtud toimikus.

Egiptuse valitsusel paluti konsultatsioonidel osaleda.

2.2. Ärakuulamised

Alusmääruse artikli 10 lõike 12 kohaselt võivad kõik huvitatud isikud taotleda komisjonilt ärakuulamist 15 päeva jooksul alates käesoleva teate avaldamisest Euroopa Liidu Teatajas.

Käesolevas uurimises kohaldatakse jätkuvalt ärakuulamise tähtaegu, mis on sätestatud 7. juuni 2019. aasta teate punktis 5.7.

2.3. Muud menetluslikud küsimused

Menetluse suhtes kohaldatakse ka edaspidi muid asjasse puutuvaid 7. juuni 2019. aasta teate punktides 3, 4, 5, 6, 7, 8, 9, 10, 11 ja 12 nimetatud menetluseeskirju.

(1) ELT C 192, 7.6.2019, lk 30.

(2) Euroopa Parlamendi ja nõukogu 8. juuni 2016. aasta määrus (EL) 2016/1037 kaitse kohta subsideeritud impordi eest riikidest, mis ei ole Euroopa Liidu liikmed (ELT L 176, 30.6.2016, lk 55).